SK Úradný vestník Európskej únie C 245/9

Zmena záväzkov verejnej služby uložených v súvislosti s pravidelnými leteckými službami medzi kontinentálnym Francúzskom na jednej strane a Guadelupom, Guyanou, Martinikom a Réunionom na druhej strane, vykonaná Francúzskom

(Text s významom pre EHP)

(2007/C 245/08)

1. V zmysle článku 4 ods. 1 písm. a) nariadenia Rady (EHS) č. 2408/92 z 23. júla 1992 o prístupe leteckých dopravcov Spoločenstva k letovým trasám v rámci Spoločenstva sa Francúzsko rozhodlo zmeniť záväzky verejnej služby uložené v súvislosti s pravidelnými leteckými službami prevádzkovanými medzi letiskami kontinentálneho Francúzska na jednej strane a Guadeloupom, Guyanou, Martinikom a Réunionom na druhej strane, uverejnené v Úradnom vestníku Európskych spoločenstiev č. C 243 z 9. augusta 1997 a opravené najmä uverejnením v Úradnom vestníku EÚ č. C 149 z 21. júna 2005. Cieľom týchto zmien je umožniť, aby sa zvýšilo poskytovanie služieb ponúkaných za lepšie ceny uvoľnením podmienok, pokiaľ ide o prístup dopravcov k týmto trasám. Ide o experiment, ktorého výsledky sa zhodnotia po roku uplatňovania.

2. Záväzky verejnej služby, ktoré musí dodržiavať každý letecký dopravca prevádzkujúci pravidelné letecké služby na predmetných trasách, najmä vzhľadom na ostrovný charakter a odľahlosť predmetných regiónov, sú tieto:

2.1. Z hľadiska prevádzkového programu

Medzi letiskami kontinentálneho Francúzska a zámorskými departementmi:

Ponúkaná kapacita sa musí prispôsobiť dopytu, najmä vzhľadom na školské prázdniny a sviatky.

Pokiaľ by sa ukázalo, že kombinovaná ponuka všetkých dopravcov pôsobiacich na týchto trasách už nie je prispôsobená dopytu, najmä počas špičky, francúzske orgány si vyhradzujú možnosť zmeniť alebo spresniť súčasné záväzky verejnej služby, s upozornením tri mesiace vopred a po porade s príslušnými dopravcami v súlade s ustanoveniami článku 4 nariadenia (EHS) č. 2408/92.

V prípade náhleho a podstatného poklesu ponuky vyplývajúceho z prerušenia služieb dopravcom bez toho, aby dodržal výpovednú lehotu uvedenú v bode 2.4, a vážne ohrozujúceho kontinuitu služieb, dopravcovia pôsobiaci na danej trase prijmú nevyhnutné opatrenia, aby v čo najkratšej lehote prispôsobili svoju ponuku.

Podrobný prevádzkový program (vrátane letového poriadku, typu lietadiel a ich kapacít, ako aj týždennej ponuky) na každú leteckú sezónu sa musí odovzdať na schválenie ministrovi zodpovednému za civilné letectvo minimálne 1 mesiac pred začatím prevádzky a/alebo každej letovej sezóny na túto adresu:

Direction générale de l'aviation civile Direction de la régulation économique 50, rue Henry Farman F-75720 Paris Cedex 15

Kapacita služieb, ktoré musia celkovo ponúknuť všetci dopravcovia medzi parížskym letiskom (Orly) a každým zo štyroch zámorských departementov, musí počas dvoch po sebe nasledujúcich letových sezón zahŕňať minimálne nasledujúci počet miest na sedenie:

— 1 100 000 pre dopravné spojenie s Guadeloupom,

— 183 000 pre dopravné spojenie s Guyanou,

— 1 000 000 pre dopravné spojenie s Martinikom,

— 660 000 pre dopravné spojenie s Réunionom.

Treba upozorniť na to, že na parížskom letisku (Orly) sú prevádzkové intervaly vyhradené na dopravné spojenie so štyrmi zámorskými departementmi v súlade s článkom 9 nariadenia Rady (EHS) č. 95/93 z 18. januára 1993 o spoločných pravidlách prideľovania prevádzkových intervalov na letiskách Spoločenstva. Dopravcovia, ktorí sa zaujímajú o tieto trasy, môžu všetky informácie o prevádzkových intervaloch získať u koordinátora parížskych letísk.

2.2. Z hľadiska taríf

Tarify ponúkané cestujúcim musia byť zverejnené.

Deťom do dvoch rokov, deťom od dvoch do dvanástich rokov a od dvanástich do osemnástich rokov sa musí bez obmedzenia poskytnúť zľava minimálne 90 %, 33 % a 20 % na tarify uplatniteľné za rovnakých podmienok na danom lete v prípade dospelých, či už cestujú samé alebo so sprievodom.

Dopravca musí vyvinúť maximálne úsilie, aby mali osoby, ktoré sa musia súrne prepraviť z dôvodu úmrtia priameho príbuzného, rodiča alebo potomka, prednostný prístup na najbližší let. Na základe predloženej kópie oznámenia o úmrtí môžu tieto osoby využiť najlacnejšiu tarifu, ktorá je dostupná na daný let bez toho, aby sa uplatňovali podmienky súvisiace s touto tarifou.

Leteckí dopravcovia sú oboznámení s tým, že francúzske orgány naplánovali udelenie pomoci sociálneho charakteru niektorým kategóriám cestujúcich.

2.3. V prípade sanitných letov a katastrof

Sanitná preprava sa musí za každých okolností zabezpečiť prednostne pred nastúpením cestujúcich, a to najbližším letom. Všeobecné podmienky, ktoré sa uplatňujú na tieto prepravy sú spresnené v prílohe.

Okrem toho sa v prípade katastrof musia dopravcovia snažiť o to, aby čo najrýchlejšie obnovili spojenie a prispôsobili ho potrebám dopravy.

2.4. Z hľadiska zrušenia letov

Okrem prípadov vyššej moci nesmie prekročiť za letovú sezónu IATA počet letov, ktoré sa zrušili priamym zavinením dopravcu, 10 % z celkového počtu letov plánovaných v schválenom prevádzkovom programe.

Dopravca môže prerušiť poskytovanie služieb len po trojmesačnej výpovednej lehote.

2.5. Z hľadiska monitorovania a kontroly

Leteckí dopravcovia odovzdajú každý mesiac generálnemu riaditeľstvu civilného letectva uskutočnený prevádzkový program, ako aj podrobné týždňové štatistiky za každú prevádzkovanú trasu: ponuka sedadiel, uskutočnená doprava, počet detí a počet detí, ktoré cestovali bez sprievodu, s rozdelením detí do vekových kategórií (deti do dvoch rokov, deti od dvoch do dvanástich rokov a od dvanástich do osemnástich rokov). Leteckí dopravcovia okrem toho každý mesiac odovzdajú generálnemu riaditeľstvu civilného letectva za každú prevádzkovanú trasu rozdelenie prepravovaných cestujúcich podľa letov a podľa cenových taríf. Nakoniec spoločnosti odovzdajú každý štvrťrok bilanciu zahŕňajúcu údaje o počte prepravovaných osôb, používaní osobitných taríf, ich obchodnej politike v prospech prepravy chorých, handicapovaných alebo zranených osôb, ich sprievodu, ako aj osôb cestujúcich pre úmrtie blízkeho.

V súlade s písm. j) ods.1 článku 4 nariadenia (EHS) č. 2408/92 môže letecký dopravca „predať miesto na sedenie“ (t. j. priamy predaj sedadiel verejnosti leteckým dopravcom alebo jeho zmluvným zástupcom, či nájomcom, s výnimkou akejkoľvek inej vedľajšej služby, ako je ubytovanie), až keď dotknutá letecká dopravná služba spĺňa všetky požiadavky služby vo verejnom záujme.

Záväzkom verejnej služby nepodliehajú:

— charterové lety, v prípade ktorých sú všetky miesta na sedenie predávané paušálne,

— lety, ktoré majú výlučne charakter nákladnej dopravy,

— lety s lietadlami, ktoré majú menej ako dvadsať sedadiel.

Dopravcovia Spoločenstva sú oboznámení s tým, že prevádzkovanie, ktoré nerešpektuje tieto záväzky verejnej služby, môže viesť k postihom v zmysle platných právnych predpisov.